Készítsen egy Webdoli nevű mappát, ezen belül dolgozzon, mindent ide mentsen.

# Feladatok

1. Hozzon létre HTML oldalt index.html néven.
2. Állítsa be az oldal nyelvét magyarra és a kódolását UTF-8-ra!
3. A böngésző címsorában megjelenő cím „Keresztnév - webdoli” legyen!
4. Az oldal törzsébe másolja a lenti forrásszöveget!
5. Alakítsa ki a címet, alcímeket és formázza meg címsor stílusokkal! A weboldal címe („Hóvirág”) 1-es szintű címsor, az alcímek („Rendszertani besorolás”, „Leírás”, „Jellemzés”) pedig 2-es szintű címsorok legyenek!
6. Alakítsa ki a szöveg bekezdéseit!
7. A Hóvirág főcím és a következő alcím közötti teljes bekezdés dőlt legyen.
8. A Rendszertani besorolás c. fejezetben lévő 5 sor egy számozatlan felsorolást alkosson.
9. A zárójelekben lévő latin megnevezések az egész lapon dőlt betűvel jelenjenek meg.
10. A Leírásban a magyarországi fajok nevei (a magyar megnevezések) vastag betűvel legyenek láthatóak.
11. Keressen egy képet a Kikeleti hóvirágról, mentse el, és jelenítse meg a Jellemzés c. fejezet előtt. A képre rámutatáskor a hóvirág neve legyen látható. Állítsa be, hogy ha a kép valamiért nem jeleníthető meg, akkor kiírja az alábbi szöveget: „A kikeleti hóvirágot ábrázoló kép”.
12. A További információ linkként jelenjen meg, mely a mögötte lévő hivatkozásra mutat.
13. A lap alján legyen egy Ugrás a lap tetejére c. hivatkozás, mely a Hóvirág főcímre mutat.

# A forrásszöveg:

Hóvirág

A Wikipédiából, a szabad enciklopédiából

Rendszertani besorolás

Ország: Növények (Plantae)

Törzs: Zárvatermők (Magnoliophyta)

Osztály: Egyszikűek (Liliopsida)

Rend: Spárgavirágúak (Asparagales)

Család: Amarilliszfélék (Amaryllidaceae)

Alcsalád: Amarilliszformák (Amaryllidoideae)

Leírás

A hóvirág (Galanthus) az amarilliszfélék talán legismertebb növénynemzetsége. Huszonegy fajuk él, melyek a Pireneusoktól, Közép- és Dél-Európán át, a Kaszpi-tóig, illetve a Közel-Keletig találhatók meg. Közülük a legkülönlegesebb faj Görögországban él s októberben virágzik. Magyarországon négy fajjal találkozhatunk: a kertekben ültetett pompás (Galanthus elwesii), redőslevelű (Galanthus plicatus), és levantei hóvirággal (Galanthus fosteri), valamint az őshonos kikeleti hóvirággal (Galanthus nivalis), mely utóbbit egyszerűen hóvirágnak is neveznek.

A kikeleti hóvirág 2005 augusztusában, az uniós jogszabályváltozásoknak köszönhetően lett az Európai Közösségben természetvédelmi szempontból jelentős növényfaj Magyarországon is, Természetvédelmi értéke 10 000 Ft, egyetlen szál letépését is pénzbírsággal büntetik.

Jellemzés

A hóvirágok élőhelyei az üde, vagy félszáraz lombos erdők, mediterrán és alhavasi cserjések, ritkábban fenyvesek. Földalatti raktározó szervük az 1–2 cm átmérőjű hagyma, amelyből két hosszúkás levél hajt ki - fajtól függően - az ősz, vagy a tél végén. A hagymából egy virágzó szár nő ki, amely egy virágot hordoz. A virág jellegzetessége a három nagy, hófehér külső lepellevél (a köznyelvben „szirom”), és az ugyancsak három kisméretű, belső lepellevél, amelyek zöld foltokat vagy rajzolatokat viselnek.

A nagy hóvirágállományokban azonban gyakran előfordulnak az adott faj alaptípusától eltérő példányok. A virág felépítésében többféle változat is kialakulhat, így lehet 2 szárú, 2 virágú, a 2 lepelkörből az egyik hiányozhat vagy a 2 lepelkör éppen egyforma, olykor a belső lepelkör átmenetekkel porzókká alakulhat. Vagy ellenkezőleg: kettőnél több lepelkör (telt virág) alakul ki. A lepellevelek körönkénti száma 3 helyett 1-6-ig változhat. A virág színében és rajzolataiban is kialakulhatnak eltérések: a zöld virágrészek lehetnek sárgák, a fehér leplek cirmosak, foltosak is. A foltok rajzolatai változhatnak: a gyakori fordított „U” helyett lehet „X”, vagy téglalap, keskeny sáv, vagy csak 1-2 pont is.

A kultúrába vett mintegy 6-7 hóvirágfaj változatai botanikus kertekbe, illetve a hóvirágkedvelők gyűjteményes kertjeibe kerültek, ahol közel 300 féle formát, köztük több természetes, illetve kerti hibridet is számon tartanak.

További információ: https://hu.wikipedia.org/wiki/H%C3%B3vir%C3%A1g